Sigurd Agersnap (SF), 2024-03-13:
Tak for det.
Jeg prøvede at skynde mig herop, så jeg kunne nå at se det blik udvekslet mellem Venstres ordfører, hr. Jan E. Jørgensen, og skatteministeren.
Jeg har og vi har i SF ikke noget problem med indholdet i det her lovforslag.
Vi har nogle elementer, vi synes det er vigtigt at få diskuteret, og det er jo det, der er udfordringen ved, at vi har et lovforslag, hvor det kan tage halvdelen af en ordførertale at læse alle lovene op, som hr. Jan E. Jørgensen gjorde før.
Det her lovforslag indeholder intet mindre end 17 elementer, og derfor er det ikke en løsning bare at bede oppositionen om at bede om at få opsplittet lovforslaget.
Det er jo under førstebehandlingen her, hvor vi faktisk kan få diskuteret indholdet.
Nå, men jeg vil prøve at få diskuteret en lille smule af indholdet, for der er mange vigtige elementer i det her lovforslag.
For at tage det måske vigtigste først støtter vi i SF elementerne vedrørende tobak og nikotinprodukter.
Det er afgørende for SF, at vi arbejder for at begrænse salget og brugen af nikotinprodukter.
Produkterne er stærkt vanedannende, de er dybt sundhedsskadelige.
Det skal vi til livs, og det kan vi også gøre gennem afgifter.
Afgifter har betydning for folks adfærd, og ikke mindst vil det betyde, at færre starter og bliver afhængige af nikotin.
Det er afgørende for folkesundheden og for den enkelte, og vi sidestiller her afgiften på nikotinprodukter eller især de nye nikotinprodukter med tobak.
Det står vi bag.
Det er en del af forebyggelsesaftalen, og vi synes, det er den rigtige vej at gå.
Det andet element, som jeg vil fremhæve, er ophævelsen af undtagelsen for omvendt betalingspligt for en række el- og energihandler.
Det er et meget teknisk, men også meget vigtigt spørgsmål.
Det er et spørgsmål, som jeg har dyrket en del.
Jeg har stillet en række udvalgsspørgsmål til det tidligere.
For i 2022 lavede energihandlerne i Danmark et overskud på mere end 50 mia. kr., samtidig med at der blev udbetalt bonusser på trecifrede millionbeløb.
Det fik en del opmærksomhed, det fik min opmærksomhed, og det fik også en del her i salens opmærksomhed.
Det var et kæmpe overskud lavet på ryggen af, at energikunder havde betalt høje priser i det meste af Europa og herunder også store prisudsving.
Men det blev også interessant, om de her energimellemhandlere udgjorde en risiko for statskassens indtægter og ikke mindst, om det kunne destabilisere vores energimarkeder.
Det sidste mente Forsyningstilsynet, og det første har vi nu Skatteministeriets svar på en løsning på.
Hvordan undgår vi meget store momstab, hvis en energihandler går konkurs?
Undtagelsen fra omvendt betalingspligt har nemlig betydet, at staten havde rigtig mange penge ude at svømme hos energimellemhandlere.
Hvis man bare tager Energi Danmark, havde de en omsætning på svimlende 322 mia. kr. i 2022.
Det er en omsætning, hvor momsbeløbet betyder meget for statskassen, ikke mindst hvis vi skulle miste det.
Derfor er det en meget stor risiko, vi nu undgår ved at fjerne den her undtagelse.
Samtidig får vi også gjort op med den likviditetsfordel, der har været for energimellemhandlerne.
Det er i noget mindre størrelsesorden, 30-60 mio. kr., men det har været en likviditetsforbedring for en branche, der har lavet kæmpestore overskud på ryggen af samfundet.
Det mener vi er fornuftigt, og vi er i SF meget glade for den her opstramning.
Det sidste element, jeg vil fremhæve, er afskaffelsen af godtgørelsen for spildevandsafgiften.
De tiltag er afgørende for vores havmiljø og vores vandmiljø generelt.
Det her er et lille skridt i den rigtige retning, nok et meget lille skridt, men det er et skridt i den rigtige retning.
Vi mener i SF, at man burde gøre meget mere for vores havmiljø, og vi har en række forslag til det.
Men ikke desto mindre er det her noget af det, vi kan justere på skattemæssigt, og det er godt, at vi får rettet op på det.
Samlet set støtter vi i SF lovforslaget.